Tour-span ondersoek vir opkikkers | Netwerk24
Die Arkea-Samsic-fietsryspan word van opkikkergebruik verdink. Foto: Getty Images
Die Franse fietsryspan Arkea-Samsic sê hy sal optree indien 'n ondersoek na beweerde opkikkergebruik by die Tour de France bewyse lewer dat sy spanlede oortree het.
ABCSport berig die Franse polisie het die span se hotel verlede week gefynkam as deel van 'n ondersoek na die gebruik van verbode middels.
"Dit het met 'n baie klein hoeveelheid fietsryers te doen," sê Arkea-Samsic se bestuurder, Emmanuel Hubert.
Na wat verneem word, is twee mense deur die polisie in hegtenis geneem.
"Ons hotel is inderdaad verlede week deursoek," bevestig Hubert.
"Die span, sy bestuurder en personeel word absoluut nie ondervra nie en dus nie op die hoogte gehou van hoe die ondersoek vorder nie. Ek wil beklemtoon die ondersoek is nie direk op die span of sy personeel gerig nie.
"Uiteraard ondersteun ons ons spanlede, maar as die ondersoek bewyse van opkikkergebruik lewer, sal die span hom summier van sulke wanpraktyke distansieer en die nodige stappe doen om afstand van enige onaanvaarbare metodes te doen."
Arkea-Samsic het as promotorskeuse aan die Tour deelgeneem en is gelei deur die Colombiaanse ster Nairo Quintana.
Dié 30-jarige fietsryer, wat die Tour voorheen op drie geleenthede op die podium voltooi het, het Sondag 17de in vanjaar se fietsren geëindig.
Die Wêreldfietsryunie (UCI) sê hy was in kontak met die polisie in verband met die ondersoek.
"Die UCI verwelkom en ondersteun die stappe wat deur al die betrokke partye gedoen word en sal die gepaste maatreëls implementeer sodra hy deur die Franse owerhede van al die inligting voorsien is," sê die beheerliggaam in 'n verklaring.